PYLON:ลุ้นผลงานฟื้นตัวใน 2H16แนะซื้อราคาเป้าหมาย 12.40 บาท
PYLON รายงานผลประกอบการอ่อนแอจากรายได้และอัตรากำไรที่ลดลง แต่คาดว่าจะดีขึ้นใน 2H16 และปี 2017 จากการลงทุนของภาครัฐที่เพิ่มขึ้น และการลงทุนภาคเอกชนที่จะเพิ่มขึ้นตาม ทำให้เรายังคงแนะนำให้ "ซื้อ" โดยมีเงินปันผลที่น่าสนใจที่ 4.7%
16 ส.ค. 2559

บล.ทิสโก้ ระบุในบทวิเคราะห์วันนี้(16 ส.ค.) ว่า บริษัท ไพลอน จำกัด (มหาชน) หรือ PYLON รายงานผลประกอบการไตรมาส 2/59 ที่ 31 ล้านบาท ลดลง 50% เทียบช่วงเดียวกันของปีก่อน และ 35% เทียบไตรมาสก่อนหน้า จากรายได้และอัตรากำไรที่ลดลง โดยรายได้จากการก่อสร้างลดลง 32%เทียบช่วงเดียวกันของปีก่อน จากงานในมือที่ต่ำ อีกทั้งอัตรากำไรอยู่ที่ 18.9% ลดลงจากเดิม 24.7% และ 28.4% ในช่วงไตรมาส 2/58 และไตรมาส 1/59 ตามลำดับ
คาดว่าผลประกอบการของ PYLON จะเริ่มฟื้นตัวขึ้นจากงานในมือที่ผ่านจุดต่ำสุดไปแล้ว โดยงานในมือปัจจุบัน 532 ล้านบาท ยังไม่รวมรถไฟรางคู่และโครงการที่รับมาจาก CK ซึ่งเมื่อรวมแล้วจะมีงานในมือราว 0.8-1 พันล้านบาท และยังมีโครงการที่มีศักยภาพเช่นรถไฟฟ้าใต้ดิน, รถไฟรางคู่, สนามบินสุวรรณภูมิ และการลงทุนอื่นๆ นอกจากนี้ pYLON ยังมีแผนในการลงทุนซื้อเครื่องจักร 200 ล้านบาท ซึ่งจะเพิ่มศักยภาพในการรับงานราว 20-25%
แม้ว่าผลประกอบการ ไตรมาส 2/59 จะอ่อนแอ แต่เรายังคงประมาณการทั้งปีเนื่องจากคาดผลประกอบการ 2Q16 จะดีขึ้น โดยมูลค่าที่เหมาะสม 12.40 บาทอ้างอิง PER 17 เท่าสำหรับปี 2017F (อิงค่าเฉลี่ย 3 ปี +1 STD)เราแนะนำให้ “ซื้อ” โดยมีความเสี่ยงคือ โครงการใหม่ที่น้อยกว่าคาด, ความล่าช้าในการก่อสร้าง และต้นทุนวัตถุดิบที่เพิ่มขึ้น